Nõukogu otsus,

18. veebruar 2002,

millega lõpetatakse AKV–EÜ partnerluslepingu artikli 96 kohased konsultatsioonid Zimbabwega

(2002/148/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 300 lõike 2 teist lõiku,

võttes arvesse Cotonous 23. juunil 2000 allakirjutatud AKV–EÜ partnerluslepingu [1] rakendamiseks võetavaid meetmeid ja järgitavaid menetlusi käsitlevat sisekokkulepet, mida on ajutiselt kohaldatud liikmesriikide valitsuste esindajate 18. septembri 2000. aasta otsusega, eriti selle artiklit 3,

võttes arvesse komisjoni ettepanekut

ning arvestades järgmist:

(1) Zimbabwe valitsus on rikkunud AKV–EÜ partnerluslepingu artiklis 9 nimetatud olulisi osi.

(2) Zimbabwega peeti 11. jaanuaril 2002 AKV–EÜ partnerluslepingu artikli 96 kohaseid konsultatsioone, mille käigus Zimbabwe ametiisikud selgitasid oma seisukohti ja võtsid konkreetseid kohustusi, mis on siiski vägivalla lõpetamiseks ja 9. ja 10. märtsil 2002 peetavate vabade ja õiglaste presidendivalimiste läbiviimiseks ebapiisavad, eelkõige seoses rahvusvaheliste valimiste vaatlejate ja meedia riiki lubamisega.

(3) On arvesse võetud Zimbabwe viimase aja poliitilisi sündmusi ja asjaolu, et AKV–EÜ partnerluslepingu oluliste osadega seotud teatavaid olulisi meetmeid ei ole ikka veel asjakohaselt rakendatud. Hiljuti vastuvõetud kitsendavad õigusaktid, vägivalla eskaleerimine ja poliitiliste oponentide hirmutamine rikub oluliselt sõna-, ühinemis- ja rahumeelse kogunemise vabadust Zimbabwes,

ON VASTU VÕTNUD JÄRGMISE OTSUSE:

Artikkel 1

AKV–EÜ artikli 96 lõike 2 punkti c kohased konsultatsioonid Zimbabwe Vabariigiga lõpetatakse.

Artikkel 2

Lisatud kirjas nimetatud meetmed on vastu võetud AKV–EÜ partnerluslepingu artikli 96 lõike 2 punkti c asjakohaste meetmetena.

Need meetmed tühistatakse niipea, kui tagatakse inimõiguste, demokraatlike põhimõtete ja õigusriigi austamiseks vajalikud tingimused.

Neid meetmeid kohaldatakse 12 kuud. Need vaadatakse läbi kuue kuu jooksul.

Artikkel 3

Käesolev otsus jõustub Euroopa Ühenduste Teatajas avaldamise päeval.

Brüssel, 18. veebruar 2002

Nõukogu nimel

eesistuja

J. Piqué I Camps

[1] EÜT L 317, 15.12.2000, lk 3.

--------------------------------------------------

LISA

Brüssel, …

KIRI ZIMBABWE PRESIDENDILE

Euroopa Liit peab väga tähtsaks AKV–EÜ partnerluslepingu artikli 9 sätteid. Partnerluslepingu olulise osana on inimõiguste, demokraatlike institutsioonide ja õigusriigi austamine meie suhete alus.

Seetõttu väljendas Euroopa Liit 29. oktoobril 2001 sügavat muret olukorra üle Zimbabwes ja otsustas kutsuda Zimbabwe ametiisikud konsultatsioonidele, et olukorda üksikasjalikult hinnata ja parandada.

Konsultatsioonide ajal, mis toimusid Brüsselis 11. jaanuaril 2002, rõhutas Euroopa Liit veel kord sügavat muret seoses poliitilise vägivalla, meediavabaduse, kohtusüsteemi sõltumatuse, talumajapidamiste ja –maade ebaseadusliku hõivamise ning vabade ja õiglaste valimistega ning märkis, et nendes valdkondades tuleb oluliselt suuremat edu saavutada.

Euroopa Liit oli veendunud, et vabad ja õiglased presidendivalimised 2002. aasta märtsis suunavad Zimbabwe demokraatia, sotsiaalse rahu ja majanduse taastamise teele. Euroopa Liit peab siiski märkima, et need ootused ei ole täitunud. Vabade ja õiglaste valimiste rahvusvaheliselt kokkulepitud miinimumnõuded on täitmata.

Eeltooduga seoses on Euroopa Liit otsustanud lõpetada konsultatsioonid, mida peetakse AKV–EÜ partnerluslepingu artikli 96 kohaselt. Liit on otsustanud võtta lepingu artikli 96 lõike 2 punktist c lähtudes järgmised asjakohased meetmed:

a) Seitsmenda ja kaheksanda Euroopa Arengufondi Zimbabwe riikliku näidisprogrammi eelarvetoetuste rahastamine peatatakse.

b) Kõikide projektide rahaline toetus peatatakse, välja arvatud otseselt elanikkonnale suunatud projektid eelkõige sotsiaalvaldkondades.

c) Rahastamine suunatakse ümber otseselt elanikkonnale suunatud toetusteks, eelkõige sotsiaalvaldkonnas ning demokratiseerimise, inimõiguste ja õigusriigi austamisega seotud tegevuseks.

d) Üheksanda EAFi riikliku näidisprogrammi allakirjutamine lükatakse edasi.

e) AKV–EÜ partnerluslepingu 2. lisa artikli 12 kohaldamine peatatakse niivõrd, kui on vajalik Euroopa Ühenduse asutamislepingu alusel vastuvõetud piiravate meetmete rakendamiseks.

f) Humanitaarabiga seotud toimingute toetamine ei muutu.

g) Iga piirkondlikku projekti hinnatakse eraldi.

Need meetmed tühistatakse niipea, kui tagatakse inimõiguste, demokraatlike põhimõtete ja õigusriigi austamiseks vajalikud tingimused.

Euroopa Liit jätab endale õiguse võtta täiendavaid piiravaid meetmeid.

Euroopa Liit jälgib tähelepanelikult sündmusi Zimbabwes ja soovib veel kord rõhutada soovi jätkata AKV–EÜ partnerluslepingule tuginevat dialoogi Zimbabwega.

Austusega

Komisjoni nimel

Nõukogu nimel

--------------------------------------------------